D ô v o d o v á  s p r á v a
Všeobecná časť: 
Ministerstvo dopravy, pôšt a telekomunikácií Slovenskej republiky predkladá návrh nariadenia vlády Slovenskej republiky o technických požiadavkách na palivové nádrže a zadné ochranné zariadenia motorových vozidiel (ďalej len „nariadenie vlády“) podľa § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov a podľa § 5 ods. 26, § 6 ods. 16, § 7 ods. 19 a § 8 ods. 24 zákona č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov v znení neskorších predpisov (ďalej len „zákon č. 725/2004 Z. z.“).
Predloženým nariadením vlády sa do právneho poriadku Slovenskej republiky preberá  smernica Rady 70/221/EHS z 20. marca 1970 o aproximácii právnych predpisov  členských štátov o palivových nádržiach a o zadných ochranných zariadeniach motorových vozidiel a ich prípojných vozidiel v  znení smernice Komisie 79/490/EHS, smernice Komisie 81/333/EHS, smernice Komisie 97/19/ES a smernice Európskeho parlamentu a Rady 2000/8/ES, v znení Aktu o podmienkach pristúpenia a o úpravách zmlúv – pristúpenie Dánskeho kráľovstva, Írska a Spojeného kráľovstva Veľkej Británie a Severného Írska a v znení Aktu o podmienkach pristúpenia Slovenskej republiky pripojeného k Zmluve o pristúpení k Európskej únii, prílohy II.
Týmto nariadením vlády sa na účely typového schvaľovania ES ustanovujú technické požiadavky, ktoré musia spĺňať palivové nádrže a zadné ochranné zariadenia motorových vozidiel. 
Spôsob zavedenia aproximačného odkazu podľa § 3 ods. 3 zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej priamo v texte (odkázať na prílohu smernice s uvedením plného znenia označenia smernice) bol dohodnutý s Úradom vlády Slovenskej republiky – Inštitútom pre aproximáciu práva a odsúhlasený na rokovaní Legislatívnej rady vlády Slovenskej republiky dňa 28.6.2005
Predložený návrh nariadenia vlády je v súlade s Ústavou Slovenskej republiky, zákonom č. 725/2004 Z. z., s medzinárodnými zmluvami, ktorými je Slovenská republika viazaná ako aj s právom Európskych spoločenstiev a Európskej únie. 
Materiál nemá finančný, ekonomický, environmentálny vplyv, ani vplyv na zamestnanosť a na podnikateľské prostredie.
Prerokovanie návrhu nariadenia vlády Radou hospodárskeho a sociálneho partnerstva Slovenskej republiky nie je potrebné.
Doložka zlučiteľnosti 
právneho predpisu 
s právom Európskych spoločenstiev a Európskej únie
1.	Predkladateľ právneho predpisu: 
      Vláda Slovenskej republiky.
2.	Názov návrhu právneho predpisu:
Nariadenie vlády Slovenskej republiky o technických požiadavkách na palivové nádrže a zadné ochranné zariadenia motorových vozidiel. 
3.	Problematika návrhu právneho predpisu:
a)	je upravená v práve Európskych spoločenstiev
-	v primárnom práve v  Zmluve o založení Európskeho spoločenstva v platnom znení (Hlava V – Doprava a kapitola 3. Hlavy VI.)
-	v sekundárnom práve 
•	v smernici Rady 70/221/EHS z 20. marca 1970 o aproximácii právnych predpisov  členských štátov o palivových nádržiach a o zadných ochranných zariadeniach motorových vozidiel a ich prípojných vozidiel v  znení smernice Komisie 79/490/EHS, smernice Komisie 81/333/EHS, smernice Komisie 97/19/ES, smernice Európskeho parlamentu a Rady 2000/8/ES, v znení Aktu o podmienkach pristúpenia a o úpravách zmlúv – pristúpenie Dánskeho kráľovstva, Írska a Spojeného kráľovstva Veľkej Británie a Severného Írska a v znení Aktu o podmienkach pristúpenia Slovenskej republiky pripojeného k Zmluve o pristúpení k Európskej únii, prílohy II 
•	v smernici Rady 70/156/EHS zo 6. februára 1970 o aproximácii právnych predpisov členských štátov týkajúcich sa schvaľovania typu motorových vozidiel a ich prípojných vozidiel v platnom znení.
b) nie je  upravené v práve Európskej únie,
d) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.
4.	Záväzky Slovenskej republiky vo vzťahu k Európskym spoločenstvám a Európskej únii:
a)	prijatie tohto nariadenia vlády je plnením záväzkov Slovenskej republiky vyplývajúcich zo Zmluvy o pristúpení Slovenskej republiky k Európskej únii, najmä  z článku 2 Aktu o podmienkach pristúpenia, 
b)	v rámci Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nebolo v danej oblasti dohodnuté žiadne prechodné obdobie,
c)	z gestorstva smerníc vyplýva pre Slovenskú republiku povinnosť transponovať smernicu Rady 70/221/EHS v platnom znení najneskôr do 1. mája 2004,
d)	v danej oblasti nebolo začaté konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení, 
e)	smernica Rady 70/221/EHS v platnom znení je prebratá v úplnom rozsahu týmto nariadením vlády.
5.  Stupeň zlučiteľnosti návrhu nariadenia s právom Európskych spoločenstiev a   právom Európskej únie
- úplný.
6. Gestor a spolupracujúce rezorty:
Ministerstvo dopravy, pôšt a telekomunikácií Slovenskej republiky. 

Osobitná časť:
K § 1
Vymedzujú sa motorové vozidlá, na ktoré sa vzťahuje nariadenie vlády.
K § 2
Na účely nariadenia vlády sa definujú základné pojmy.
K § 3 
Určujú sa technické požiadavky, ktoré musia spĺňať palivové nádrže a zadné ochranné zariadenia vozidiel. 
Technické požiadavky sú ustanovené v prílohách smernice Rady 70/221/EHS z 20. marca 1970  o aproximácii právnych predpisov  členských štátov o palivových nádržiach a o zadných ochranných zariadeniach motorových vozidiel a ich prípojných vozidiel v  platnom znení.
K § 4 a 5
Vychádza sa z článkov 2 a 2a smernice Rady 70/221/EHS, podľa ktorých žiadny členský štát nemôže odmietnuť udeliť schválenie typu ES alebo schválenie národného typu vozidla z dôvodov týkajúcich sa palivových nádrží alebo zadného ochranného zariadenia, ani odmietnuť alebo zakázať predaj, registráciu, uvedenie do prevádzky alebo používanie takých vozidiel, ak vyhovujú požiadavkám ustanoveným v naraidení vlády; rovnako to platí pre udelenie typového schválenia ES samostatnej technickej jednotky pre typ zadného ochranného zariadenia a jeho uvedenie na trh.
V Slovenskej republike sú kompetencie v danej oblasti rozdelené medzi Ministerstvo dopravy, pôšt a telekomunikácií SR (schvaľovanie technickej spôsobilosti vozidiel pred uvedením do prevádzky), Ministerstvo vnútra SR (evidencia vozidiel) a Ministerstvo hospodárstva SR (obchod, ochrana spotrebiteľa).
Uvádzanie vozidiel do prevádzky v premávke na pozemných komunikáciách upravuje zákon č. 725/2004 Z. z. v znení neskorších predpisov. V § 4 je upravený postup pri typovom schvaľovaní ES vozidiel z dôvodu týkajúceho sa palivových nádrží a zadného ochranného zariadenia, ako aj postup pri typovom schvaľovaní ES samostatnej technickej jednotky pre typ zadného ochranného zariadenia. Evidenciu vozidiel typovo schválených ES alebo typovo schválených a ich používanie v premávke na pozemných komunikáciách upravuje zákon Národnej rady Slovenskej republiky č. 315/1996 Z. z. o premávke na pozemných komunikáciách v znení neskorších predpisov. Kontrolu vnútorného trhu vo veciach ochrany spotrebiteľa upravuje zákon č. 128/2002 Z. z. 

K § 6
	
Vymedzuje transponovaný právny akt Európskych spoločenstiev.

K § 7
Ustanovuje sa účinnosť nariadenia vlády. 

K prílohe 

Obsahuje označenie preberaného právneho aktu Európskych spoločenstiev.